Silmitöntä väkivaltaa keskellä päivää: Vammaisen naisen päätä hakattiin ratikkapysäkin seinään

PAHOINPITELY Nainen joutui nuoren naisen pahoinpitelemäksi Helsinginkadulla maanantaina. Uhrilla on downin syndrooma.

Kehitysvammaisen naisen epäillään tulleen pahoinpidellyksi Helsinginkadun varrella sijaitsevalla raitiovaunupysäkillä. Sanna Jompero

Sanna Jompero

Nainen joutui silmittömän väkivallan kohteeksi Helsinginkadulla sijaitsevalla raitiovaunupysäkillä maanantaina alkuiltapäivästä.

Pysäkillä samaan aikaan seissyt nuori nainen hermostui rollaattorinsa kanssa pysäkillä olleelle naiselle ja alkoi yllättäen pahoinpidellä hakkaamalla tämän päätä pysäkin seinään. Uhrilla on downin syndrooma.

Naisen sukulainen kertoi tapahtuneesta sosiaalisessa mediassa. Nainen kertoo olevansa järkyttynyt sekä nuoren naisen yllättävästä tempauksesta, mutta myös siitä, ettei kukaan paikalla olijoista tullut auttamaan naista.

– Ratikkapysäkillä oli muitakin ihmisiä ja kälyni mukaan myös miehiä. Kukaan ei auttanut häntä. Kadun toiselta puolelta juoksi yksi ihminen, joka tuli auttamaan ja soittamaan hätäkeskukseen, nainen kertoo sosaalisessa mediassa.

Rajun välikohtauksen seurauksena puolustuskyvyttömän naisen silmälasit lensivät ratikkakiskoille ja jäivät pysäkille tulleen ratikan alle. Lisäksi hänen huulensa halkesi.

Teon jälkeen paikalle tuli poliisi ja ambulanssi. Tekijä pääsi pakoon.

Komisario Riku Korpela Helsingin poliisista vahvistaa, että Helsinginkadulle on tapahtumahetkellä kirjattu poliisitehtävä sekä tehty rikosilmoitus.

Sukulaisnainen haluaa kiittää tuntematonta, naisen avuksi rientänyttä auttajaa.

–Kiitos tälle yhdelle ihmiselle, joka tulit apuun. Hänet on tavoitettu ja häntä tullaan kiittämään henkilökohtaisesti.

Järkyttävien tapahtumien jälkeen nainen jäi miettimään teon raakuutta ja ihmisten välinpitämättömyyttä.

–Mikä ihmisiä vaivaa, kun jättää puolustuskyvyttömän heitteelle? Käsittämätöntä. Tekijä oltaisiin voitu saada kiinni, mikäli auttajia olisi ollut useampia. Jakakaa päivitystä, jospa tekijä jäisi näin kiinni, nainen toteaa postauksessaan.

Lue myös:Kehitysvammainen nainen joutui käsittämättömän väkivallan kohteeksi – nyt puhuu uhrin lähiomainen